1\_004\_01\_e\_Gro\_rin phreng lnga bcu pa

Status of the etext: Complete, proofread

Last update: 3.3.2020

Input: KK, based on KDSB ; proofread PH

## [Title and signature (1a, upper margin)]

[1a] ‹rin po che'i phreng ba lnga bcu pa zhes bya ba gro lung pa'i 'phrin yig laM rim›‹phyi¶ la¶ 360¶›

## [Incipit (1a1–1a2)]

[1a1] bde bar gshegs pa 'jig rten mtha' dag gi ma 'dris pa'i mdza' bshes dam par gyur pa la phyag 'tshal lo //

#### v. 1

bag chags bcas pa'i sgrib tshogs kun bcom zhing //

spros brjod kun bral chos rnams mtha' dag la //

kun nas spyan gyur bde gshegs 'gro mgon mchog //

'jig rten gsum na bla ma gcig bu rgyal //

#### v. 2

byis pa'i skye bo bdag 'dra blo dman zhing //

[1a2] mchog gi lam la brtson pa'i stobs chung bas //

dam pa'i las can khyed skul 'os myin mod //

chos rje bla ma'i gsung mchog thigs tshul brjod //

## [Body of the text (1a2–2b1)]

#### v.3

'gro tshogs 'di kun thog myed mi rtag myes //

kun tu bsregs gyur mthon dman sna tshogs su //

ma rig sred sogs nyon mongs las kyi mthus //

sdug bsngal rgya mtsho'i lba klong cher bying mnar //

#### v. 4

sangs rgyas rnams kyang thogs myed (re?) res [1a3] kyang //

grangs las 'das pa'i gdul bya bsgral mod kyi //

de las bdag cag ci zhig ltar byol te //

kun kyi gso ba'i spyod yul ma gyur mtshar //

#### v. 5

'di 'dra ma rig mthu la rjes bsams te //

kun tu skyo ba bsten cing lan mang gis //

bsgoms la srid pa gzhig phyir glo bur du //

mgo la me shor gsod pas ches myur bsgrim //

#### v. 6

de las thog mar chos dkar thams cad kyi //

[1a4] skyed dang gnas dang 'phel ba'i bgrod cig rten //

bshes gnyen rin cen dam pa bkur sti dang //

rnyed dang rim 'gro bsgrub sogs kun kyis bsten //

#### v. 7

'di ni chos kun bsdus pa'i sdom lta bur //

chos sgo 'bum phrag mang po mngon 'du las //

dge legs ma lus sgor gyur gzigs pas na //

thub pas tshangs spyod yongs su rdzogs par gsungs //

#### v. 8

gal te de la drin bzo'i blo myed dam //

[1a5] khe pa pas ma gus brnyas pas yong byed na //

skye ba kun tu dam pa'i mgon bral 'gyur //

'gro 'dir de las ma rungs las gang yod //

#### v. 9

des na gnas 'di bsam pa kun kyis ni //

rus pa'i gting nas lam gyi rtsa ba la //

snying po yod par rnam bltas nam du yang //

gom tshugs mi 'khyar ba la srog sdos bya //

#### v. 10

dal 'byor rin cen dam pa de nas ni //

sangs rgyas mthar thug bde ba mi zad [1a6] gzhi //

ci la bab kyang chud gzan mi rigs pas //

las mchog bsgrub pas snying po dam pa blang //

#### v. 11

'di ni rnyed dang bstod grags bde ba dag //

tshol zhing gzhan pa dor 'dod spros pa yi //

bun long g.yeng ba brkas pas chud gzon na //

'gro 'dir de las bdag bslus gzhan gang yod //

#### v. 12

de yang mi rtag srin pos nyer bzung bas //

cung zad tsam yang yid brtan gnas myin te //

skad cig ri [1a7] gzar chu bas myur 'da' zhing //

nyin mtshan sdod myed pas kyang shugs drag bda' //

#### v. 13

gzhan pas blo bur 'chi rkyen bsam 'das pas //

dus myin 'chi bas bcom myed nye bar 'joms //

'on kyang phyin ci log bzhis cher bslus pas //

brgya lam na yang 'di 'dra'i dogs myed mtshar //

#### v. 14

de phyir bdag la phan 'dod skal ldan gyis //

'di 'dra rjes bsams nyin mtshan phyad par ni //

[1a8] las gzhan myed par dge tshogs bsgrub brtson pas //

g.yul du mtshon lhung len pas ches lhag bsgrim //

#### v. 15

de ltar 'ol byir bsams na 'jig rten pa'i //

chos kyi spros la phywas kyi gnas lta bas //

dge legs phra la gcigs po cher bzung nas //

sgrub la g.yel myed snying po len du nges //

#### v. 16

des na thams cad bor te cha dgos kyang //

las ni myi 'dor grib ma [1b1] bzhin rjes 'brang //

'jig rten sna tshogs las kyis bsgrubs pa ste //

'gro kun las kyi bgo skal nges la spyod //

#### v. 17

las rnams rang nyid nam yang chud myi za //

dge dang mi dge las dag phra bas kyang //

rnam par smyin pa shin tu cher 'byin te //

phyi rol sa bon tshogs kyis bskyad du myed //

#### v. 18

'di la mngon sum spyan gyur bde gshegs kyi //

gsung la brten cing lan mang [1b2] goms pa yis //

sdig pa phra ba'ang srog bsdos byas yang zhing //

dge legs phra la'ang gcigs cher nan tan bsgrub //

#### v. 19

sdig rnams sa bon bcas (la) cher 'dzem zhing //

dad sogs yon tan 'bad pas spel byed pa //

'di ni dang po'i yang dag lta ba ste //

sangs rgyas nyid kyi rjes 'thun sgrub byed mchog //

#### v. 20

sde snod kun kyi don la mkhas rlom zhing //

tshig rnams ma lus [1b3] kha ton 'chad byed kyang //

cung zad don la thug na nyes legs kyi //

blang dor sgrub pa 'dor na rmongs chen yin //

#### v. 21

myig stong ldan yang legs nyes rnam 'byed pa'i //

blo myig dang bral dmus long chen po ste //

mtho ris byang grol lam dang lam myin pa //

myi mthong phyir zhes mkhas mchog dag gis gsungs //

#### v. 22

dge ba zag bcas kyis kyang srid pa'i //

[1b4] bde ba sgrub tu zad de khams gsum po //

mtha' dag sdug bsngal gsum gyis rab mnar pa //

mye rlubs chen por bying ltar rnam par blta //

#### v. 23

de las skyo zhing nges 'byung don gnyer nas //

dge legs lam kun rtsa ba skyabs 'gro bas //

legs bsgrubs zhi ba'i bsam pa brtan po las //

yan lag drug ldan tshul khrims mchog legs gzung //

#### v. 24

[1b5] 'di ni rgyu dang mi rgyu'i sa bzhin du //

byang chub sems dang lhag pa'i ting 'dzin sogs //

yon tan ma lus skye dang gnas pa dang //

'phel la bgrod pa gcig pa'i gzhi rten mchog //

#### v. 25

de phyir rang gis ji ltar khas blangs pa //

thub pas bcas pa'i bslab gzhi rang bzhin dang //

bcas pa phra la'ang dran shes brtan po yis //

srog bsdos byas te mtshams ‹las› mi ldab [1b6] bsgrim //

#### v. 26

gal te dman pa'i bag chags thog myed nas //

brtan par chags las nyon mongs mang sogs rgyus //

cung zad 'das na'ang {\*}pang du sbrul 'ongs ltar //

la gor phyir bcos 'bad pas stobs bzhis sbyang //

#### v. 27

sdom pa'i rim kun khas len la dpa' zhing //

khur lci bkur dang snying po'i blo myed par //

dran shes nyams pas rtsis myed yal dor na //

[1b7] thos sogs kyis kyang mun mthar lhung mi skyobs //

#### v. 28

rang nyid bzang po gnas gyur dge legs kyis //

dbugs phyin gyur kyang 'gro tshogs re re ni //

bdag gi mar gyur brtse bas ngal ba brgya'i //

sdug bsngal 'bar bas bskyangs pa'ang bgrang las 'das //

#### v. 29

'di kun dor nas nges 'byung khrel bor che //

de phyir khyim rnying me mched rab skrag mi //

phyir bros [1b8] gnyen sdug dran nas slar 'jug ltar //

rang bde btang la byams dang snying rjes blta //

#### v. 30

'di ltar bdag la rab gces nyam thag rnams //

drin bzos phan dang bde la sbyar ba dang //

gnod mang gtses las ji ltar bsgral bya zhes //

rtag tu gus par byed pa'i sbyor bas bsgom //

#### v. 31

srid zhir lhung bas gzhan sgrol gnas myed pas //

gzhan don bsgrub la ro gcig [2a1] thogs myed pa'i //

sangs rgyas thob nas 'di kun bsgral bya zhes //

rin cen sems mchog bskyed la 'bad par bya //

#### v. 32

phan yon tshad las 'das la spro bya bas //

brjed pa'i rgyu sogs spang zhing dkon mchog dang //

bla ma mchod dang bsdu ba sten sogs pa'i //

tshogs kyis stobs bskyed brtan zhing spel la 'bad //

#### v. 33

gsang sngags bsam myi khyab pa'i lam (sh?)ugs [2a2] sam //

chos kun stong sogs rnam thar sgor zhugs kyang //

'di dang bral bas rang bder gsal ba yi //

sems bskyed phas pham bas kyang ches lcir gsungs //

#### v. 34

de las bdag dang sems can gces 'dzin pas //

'gro la phan pa'i sbyor ba sna tshogs ni //

lus ngag yid kyis gang 'os ci nus su //

bsgrub pa snying por bya la 'bad pas bslab //

#### v. 35

rgyal sras spyod tshogs dpag [2a3] yas bsdus pa'i sdom //

tshul khrims gsum gyis pha rol phyin drug la //

(spang?) bya legs sdom rang bzhin don du ni //

brtson pa rnam gnyis lhur len yin bar gsungs //

#### v. 36

de dag kun sgrub rjes 'thun thabs kyi gtso //

thos bsam bsgom pa'i shes rab yan lag bcas //

yi ge 'dri mchod sbyin sogs chos spyod bcu //

g.yel myed dus 'da' skyes bu dam [2a4] pa'i las //

#### v. 37

gzhan yang rin cen sems mchog des 'phangs pa //

phyag 'tshal mchod sogs ‹tshogs› kyi yan lag dang //

bzlas brjod rgyal yum klag sogs re rer yang //

pha rol phyin drug bsdus pas yid brel bya //

#### v. 38

'di dag kun kyi cha shas re re yang //

sems can mi zad don tu kun mkhyen pa'i //

rgya mtshor yongs su gtad las bsod nams ni //

mi zad sdud [2a5] par chu thigs dpe yis gsungs //

#### v. 39

'gal 'brel sems las yid kyi rgyal srid dam //

nye bar brtags don 'jog ltar blo gzhan gyi //

yul la dpyod nus tshul bzhin yid byed pa //

rigs pa'i shes pas de nyid tshol la 'bad //

#### v. 40

gang gis chos kun de nyid rnam dpyad na //

bden pa'i rang bzhin mtha' dag gis dben te //

gang phyir shes dang shes bya ma lus rnams //

[2a6] yul dus cha las gcig dang du bral phyir //

#### v. 41

gzhan yang rang bzhin gzhan gyur mi 'thad pas //

rten 'brel mtha' dag bcos bu'i rang bzhin stong //

lbu ba'i ri dang (rtswa)'i myi bzhin te //

de dag la sogs ‹rigs› tshogs rgya mtshos gzhig //

#### v. 42

de lta'i rigs pas mtha' gzhan bkag pa yis //

legs brtags chos rje thub pa'i nges don gsung //

rgyal yum sogs la thub [2a7] pa'i ngal ba yis //

skyo dang g.yel myed dus rnams bzla bar bya //

#### v. 43

'di dag thabs dang shes rab bsgrub pa'i tshul //

theg mchog lam kun bsdus pa'i phyogs tsam ste //

nyes tshogs dug shing tshang tshing kun sreg mye //

legs tshogs lta ngan mtsho sgrol gzings mchog lags // //

#### v. 44

bzang po'i gnas gyur sngon gyi legs spyad mthus //

shes rab snying rje'i sa bon theg mchog [2a8] rigs //

mnyam myed bla mas stobs spel dad blo sogs //

yon tan tshogs mthos gzhan phan nyid la brtson //

#### v. 45

sa gsum ston pa'i legs gsungs rin cen mchog //

dgongs 'grel bzang bcas chos kyi seng ge'i sgras //

blo 'chal smra ngan tshogs kun rnam skrag cing //

khung du gzhol bar phyogs pas zil non mdzad //

#### v. 46

dad pa'i gzhi brtan blo gros [2b1] stobs ldan pa //

rang gi gdul bya skal ldan gsung de'i //

phyogs tsam gyis kyang rab tu 'dun 'gyur zhing //

myur du yid 'gegs mdzad pas chos smra'i mchog //

## [Conclusion (2b1–2b3)]

#### v. 47

khyod kyi shes rab spobs stobs mi bzad pas //

gzhan gyis bskul la ltos pa yod myin yang //

phan bsam rnam dag sdom brtson bdag gis ni //

bla ma brgyud las 'ongs pa'i gtaM [2b2] 'di brdzangs //

#### v. 48

gzu lums thag bsrings bde gshegs gsung dang ni //

rigs pa'i lam las ma 'das don gyi bcud //

bdag nyid yi dam 'bad pas rab bsgrub pa //

rang gzhan don kun sgrub byed gnas lnga bkod //

#### v. 49

tshul khrims rnam dag rin cen sems sbyong dang //

rgyal sras spyod tshogs sgrub dang de nyid tshol //

kun kyi rtsa ba bla ma sangs rgyas ltar //

[2b3] gus sten rten sogs yan lag dang bcas pa'o // //

#### v. 50

'di sbyar las thob bsod nams dri myed des //

'gro ba ma rig gnyid chen non pa rnams //

chos kyi seng ge'i sgra yis sad byas te //

mchog gi lam gyis go 'phangs mthar 'dren shog // //

## [Colophon (2b3–2b4)]

shag kya'i dge slong blo gros 'byung gnas kyis / yid 'thun pa'i bshes pa la spring pa rin po [2b4] che'i {\*}phreng ba lnga bcu pa zhes bya ba rdzogs s+hyo // // dge'o / bkra shis par gyur cig // dge'o //